पुरानी फाइल पर दिया वर्क ऑर्डर
डीबी स्टार ग्वालियर
गांधी रोड के दोनों तरफ बने अफसरों के बंगलों के आगे जालियां लगाने का काम नगर निगम ने शुरू कराया है। करीब दो किलोमीटर लम्बी इस सड़क पर तीन एकड़ क्षेत्र में हरियाली बढ़ाने के लिए पौधरोपण किया जाना है। इन पौधों की रक्षा के लिए सड़क के दोनों तरफ करीब 25 लाख रुपए कीमत की लोहे की जालियां लगाई जा रही है, लेकिन यह कार्य बिना टेंडर प्रकिया के हो रहा है। इसके लिए निगम अफसरों ने ठेकेदार कमल गुप्ता द्वारा किए पुराने कार्यों की फाइलों पर ही नए वर्क आर्डर जारी कर उसे आगे बढ़ा दिया। दरअसल, यही ठेकेदार पूर्व में मेला रोड, कस्तूरबा चौराहा, मोती तबेला, इंद्रमणि नगर आदि स्थानों पर जाली लगाने का कार्य कर चुका है।
मेरे पास नहीं है ठेका
गांधी रोड पर जालियां लगाने का ठेका मुझे नहीं मिला है और न ही मैं इसका कोई काम करा रहा हूं। मैंने तो सिर्फ वहां काम करने के लिए अपनी लेबर भेजी है। अगर आपको ज्यादा जानकारी चाहिए, तो आप निगम अफसरों से बात करें। वही आपको पूरी बात बता पाएंगे।
कमल गुप्ता, ठेकेदार नगर निगम
हम नहीं लगवा रहे हैं जालियां
गांधी रोड़ पर लगने वाली जाली नगर निगम के पार्क विभाग द्वारा नहीं लगवाई जा रही हैं। मुझे इस बात की जानकारी नहीं है कि यह काम कौन करवा रहा है। आप अपर आयुक्त एमएल दौलतानी से बात करें।
मुकेश बंसल, पार्क अधीक्षक नगर निगम
पार्क विभाग करा रहा है काम
गांधी रोड के दोनों ओर जो जालियां लगाई जा रही हैं, यह काम बिना टेंडर के पार्क विभाग द्वारा कराया जा रहा है। इसका ठेका नगर निगम के ठेकेदार कमल गुप्ता के पास है। आप इस संबंध में पार्क अधीक्षक से बात करें।
एमएल दौलतानी, अपर आयुक्त नगर निगम
जनकार्य से नहीं हो रहा काम
गांधी रोड पर सरकारी बंगलों के बाहर जाली लगाने का काम जनकार्य विभाग द्वारा नहीं किया जा रहा है। इसके लिए पार्क विभाग के अफसरों ने वर्क ऑर्डर जारी किया है। इस ठेके से जुड़ी जानकारी आपको पार्क विभाग के अफसर ही दे सकते हैं। इस मामले में आप उनसे ही बात कीजिए।
आरएलएस मौर्य, कार्यपालन यंत्री, लश्कर पूर्व विधानसभा नगर निगम
अधिकारियों के बंगलों से मिलेगा पानी
पौधरोपण के बाद गांधी रोड के दोनों ओर बने अफसरों के बंगलों में लगी बोरिंगों से ही पौधों को पानी देने की व्यवस्था की जाएगी। बंगलों पर कार्यरत कर्मचारी ही पौधों की देखभाल करेंगे।
नहीं बढ़ा सकते बजट
नगर निगम आयुक्त अनय द्विवेदी ने सभी अफसरों को निर्देश दिए हैं कि काेई भी सब इंजीनियर और इंजीनियर किसी भी कार्य की दर में 10 फीसदी से अधिक बढ़ोतरी नहीं कर सकते हैं। अपर आयुक्तों को भी जरूरत के हिसाब से कार्य की दर में महज 25 फीसदी बढ़ोतरी करने के अधिकार दिए गए हैं।
hin_Deva mai_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva